Þorsteinn Pálsson , fréttaskýrandi í laugardagsútgáfu sama blaðs , sá hinn sami og telur að stjórnmálamenn gangi kaupum og sölum , talar í sömu veru . Hvorugur treystir sér til að skilgreina þessar meintu öfgar - báðir láta sér nægja að fordæma . Flokksfélagi minn - starfandi þingflokksformaður í fjarveru Guðfríðar Lilju Grétarsdóttur , sem er í fæðingarorlofi - segist vart trúa Morgunblaðsfrétt um að hjásetumenn hafi átt spjallfund með tveimur ráðherrum , Jóni Bjarnasyni og Ögmundi Jónassyni ásamt þingflokksformanni í fæðingarorlofi . Ekki útiloka ég að ég kunni að þessu leyti að hafa verið óljós eða misvísandi við fréttamann . En rétt er haft eftir mér í beinni tilvitnun að á þessum fundi hafði engin ákvörðun verið tekin af hálfu viðkomandi einstaklinga . Þá vil ég nefna að ráðgerðir um að fella ríkisstjórnina voru engar uppi nema síður væri þótt eftirá langi marga til að gera því skóna . Hitt má Árni Þór Sigurðsson vita að á forsíðu Morgunblaðsins birtist " fréttin " undir stríðsfyrirsögn , ekki vegna þess að hún væri merkileg heldur til þess eins að gera þessar samræður tortryggilegar og skapa illindi . Nú vill svo til að ég talaði við marga fleiri í aðdraganda afgreiðslu fjárlagafrumvarpsins og þar á meðal formann flokksins , Steingrím J. Sigfússon - og fleiri . Og það hafa aðrir án efa gert líka . Enginn að fela eitt né neitt Það er ekkert felumál að í VG hefur verið djúpstæður ágreiningur um ýmsa hluti . Er undarlegt að flokkur sem ekki vill ganga í ESB deili þegar sótt er um aðild að ESB ? Menn skýra málstað sinn og takast á um hann . Slæmt ? Varla . Við tókum upp stefnu og áherlsur Alþjóðagjaldeyrissjóðsins . Sumum fannst þetta rétt og eru sammála þessum áherslum og telja þær skynsamlegar , óháð AGS . Það á við um þorra alþingismanna . Það átti við um aðila vinnumarkaðar sem undirrituðu Stöðugleikasáttmálann og vildu jafnvel ganga harðar fram í niðurskurði ! Aðrir voru og eru á öndverðum meiði , þar á meðal ég . Á að þagga þessa umræðu niður ? Ekki vil ég það . Sumir töldu þegar um haustið 2008 og svo aftur um vorið 2009 að lífsnauðsynlegt væri að ganga frá Icesave sem allra fyrst . Ekki var þessi skoðun einvörðungu uppi innan þings , heldur einnig utan þings . Sjálfur fékk ég ófáa fyrirlestra frá ýmsum félögum mínum í pólitík , verkalýðshreyfingu og akademíu , sem voru andheitir í formælingum gegn okkur sem vildum hinkra við með að semja . Auðvitað var um þetta deilt . Slæmt ? Varla . Leyfi mér að gjalda varhug við ... Í fyrsta lagi leyfi ég mér að gjalda varhug við meintum " miðjumönnum " , sjálfskipuðu " hófsemdarmönnunum " , sem skilgreina alla þá út á kantinn sem ekki fljóta með straumnum . Ég minnist þess þegar Framsókn var áköfust að skilgreina sig sem miðjuflokk . Það var þegar hún gaf bankana og rafmagsnseftirlitið . Þá átti hún í höggi við nokkra - ekkert mjög marga - " óstjórntæka öfgamenn " . Ætli það hafi ekki líka verið óstjórntækir öfgamenn sem mótmæltu Þorsteini Pálssyni þegar hann hóf einkavæðinguna með því að gefa Síldarverksmiðjur ríkisins á tíunda áratugnum ? Kannski ekki að undra að þeim manni sé tamt að tengja stjórnmál sölumennsku . Í öðru lagi finnst mér rétt að hugleiða að nú er í alvöru farið að tala um það sem sjálfsagðan hlut að reka fólk úr stjórnmálaflokki ! Ég hélt að þessu tímabili hefði lokið með falli sovéska kommúnistaflokksins . Staðreyndin er náttúrlega sú að alþingsmenn eru kjörnir á þing undir merkjum stjórnmálaflokka . Það hefur enginn rétt til að skipa einum eða neinum fyrir verkum eða reka á dyr . Hver og einn verður að eiga það við sjálfan sig hvort hann eða hún er trúr þeim fyrirheitum sem gefin voru kjósendum . En fjölmiðlafólk heldur áfram að spyrja engu líkara en Pravda sé enn við lýði : " Er þeim sætt í þingflokknum ... ? " Ég spyr á móti , hver skyldi vera þess umkominn að svara annar en viðkomandi sjálfur ? Þá mun slakna á öllu ... Ef til vill rennur sá dagur upp að deiluefnin - en ekki deilendur - verða krufin til mergjar . Hvort sem er efnahagsstefna AGS , skattar , niðurskurður , vegatollar , Icesave , staðgöngumæðrun , ESB , NATO , brunavarnir á flugvöllum , Þjórsárver eða Kárahnjúkar . Þegar það gerist , þá mun slakna á öllu .